Am bly eers Hoofhaai, al is Kolisi in DurbanDr. Eduard Coetzee en Siya Kolisi. Foto: Twitter. Die Springbok-kaptein Siya Kolisi sal vir eers nie die leisels by die Haaie vasvat nie. Die 29-jarige – wat in 2019 saam met sy Springbokspan die Webb Ellis-trofee in Japan omhoog gehou het – sal voortaan sy provinsiale rugby saam met die KwaZulu-Natalse span in Durban speel. Maar Lukhanyo Am sal egter steeds die span op die veld aanvoer. Dr. Eduard Coetzee, die Haaie se uitvoerende hoof, het die nuus bevestig. “Die rede hiervoor is omdat ons ’n omgewing vir Siya wil skep waarin hy kan floreer. Lukhanyo doen tans uitstekende werk en ons wil vir eers nie ekstra druk op Siya se skouers plaas nie,” het Coetzee gesê. Kolisi en die Westelike Provinsie se rugbypaadjies het vroeër vandeesweek ná meer as tien jaar geskei en hy het ’n kontrak met die Haaie onderteken. “Dit is ’n ongelooflike dag vir Haai-rugby. Hy maak ’n regmerkie langs elke boksie waarvoor ons rugby staan. Hy is ’n wonderlike mens, die beste kaptein – iets wat hy bewys het toe hy ons land na Wêreldbeker-glorie gelei het – en ’n uitstekende speler.” Op sy beurt is Kolisi tevrede met die feit dat hy nie die kaptein van die span is nie. “Ek word nie soggens wakker en dink ek wil kaptein wees nie; inteendeel, ek is net mal daaroor om rugby te speel. Dit is die heel belangrikste vir my en daarom wil ek ’n Springbok wees,” het Kolisi gesê. Siya Kolisi word deur sy spanmaats gelukgewens na sy drie teen die Hane op Kingspark in Durban op 17 Junie 2017. Foto: GB Jordaan Hy het bygevoeg dat hy sy beste vir sy nuwe span sal gee, maar hy was eerlik om te erken dat sy spelpeil oor die afgelope ruk nie na wense was nie. “Ek glo dat ek een van daardie spelers is wat vyf wedstryde agtereenvolgens moet speel, veral in die begin van die seisoen.” Beserings en die wêreldwye Covid-19-pandemie het egter ’n stokkie daarvoor gesteek. “Ek weet dat ek hard moet werk en vir my plek in die span moet veg. Niks gaan op ’n silwer skinkbord vir my gegee word nie. Ek moet ’n goeie voorseisoen hê en wanneer ek gereed is, sal ek ’n kans kry om te speel.”